กฎกระทรวงกฎกระทรวงฉบับที่๖ (พ.ศ. ๒๕๑๔)ออกตามความในพระราชบัญญัติพิกัดอัตราค่าภาคหลวงแร่พ.ศ.๒๕๐๙--------------- อาศัยอำนาจตามความในมาตรา๗ มาตรา ๘ และมาตรา ๙ แห่งพระราชบัญญัติพิกัดอัตราค่าภาคหลวงแร่ พ.ศ. ๒๕๐๙รัฐมนตรีว่าการกระทรวงพัฒนาการแห่งชาติออกกฎกระทรวงไว้ ดังต่อไปนี้ ข้อ๑ ให้ยกเลิกกฎกระทรวง ฉบับที่ ๑(พ.ศ. ๒๕๐๙) ออกตามความในพระราชบัญญัติพิกัดอัตราค่าภาคหลวงแร่ พ.ศ. ๒๕๐๙ ข้อ๒ วิธีการกำหนดราคาตลาดของแร่ ให้กำหนดดังนี้ (๑)แร่ดีบุก (ก)ราคาโลหะดีบุกในแร่ ให้ประกาศเป็นราคาต่อหนึ่งหาบหลวงโดยให้ถือจากราคาตลาดครั้งหลังสุดที่ซื้อขายกันในสหพันธ์มาเลเซีย (ข)เมื่อใดราคาเพิ่มขึ้นหรือลดลงจากราคาที่ได้ประกาศครั้งหลังสุดเกินห้าสิบบาทต่อหนึ่งหาบหลวง ให้ประกาศใหม่ (๒)แร่ชนิดที่มีทังสติกออกไซด์ (ก)ราคาแร่ชนิดที่มีทังสติกออกไซด์ ให้ประกาศโดยให้ถือจากราคาตลาดเฉลี่ยของแร่ชนิดที่มีทังสติกออกไซด์ร้อยละหกสิบห้าครั้งหลังสุดที่ซื้อขายกันในนครนิวยอร์กสหรัฐอเมริกา ต่อแร่หนึ่งหาบหลวง (ข)เมื่อใดราคาเพิ่มขึ้นหรือลดลงจากราคาที่ได้ประกาศครั้งหลังสุดเกินยี่สิบห้าบาทต่อหนึ่งหาบหลวง ให้ประกาศใหม่ (๓)แร่ทองคำ (ก)ราคาแร่ทองคำ ให้ประกาศเป็นราคาต่อหนึ่งกรัมของทองคำบริสุทธิ์โดยให้ถือจากราคาตลาดครั้งหลังสุดที่ซื้อขายกันในกรุงเทพฯ (ข)เมื่อใดราคาเพิ่มขึ้นหรือลดลงจากราคาที่ได้ประกาศครั้งหลังสุดเกินหนึ่งบาทต่อหนึ่งกรัมของทองคำบริสุทธิ์ให้ประกาศใหม่ (ค)ในกรณีที่ราคาตลาดต่ำกว่าราคาทองคำบริสุทธิ์ตามพระราชกฤษฎีกากำหนดค่าเสมอภาคของบาทออกตามความในมาตรา ๘แห่งพระราชบัญญัติเงินตรา พ.ศ. ๒๕๐๑ ให้ประกาศโดยถือราคากำหนดค่าเสมอภาคของบาท (๔)แร่ชนิดอื่น (ก)ราคาแร่ชนิดอื่น นอกจากที่ระบุใน (๑) (๒) และ (๓) และแร่ที่มีกฎกระทรวงกำหนดไว้เป็นอย่างอื่นให้ประกาศเป็นราคาต่อหนึ่งเมตริกตันตามชนิดและสภาพของแร่นั้นโดยให้ถือจากราคาถัวเฉลี่ยที่ซื้อขายกันในกรุงเทพ ฯ ครั้งหลังสุด (ข)สำหรับแร่ที่ผลิตขายเพื่ออุตสาหกรรมประดิษฐกรรม หรือพลังงานภายในประเทศนอกจากโลหกรรมให้ประกาศโดยให้ถือจากราคาถัวเฉลี่ยที่ซื้อภายในประเทศของผู้ใช้แร่ตามชนิดและสภาพของแร่นั้น (ค)เมื่อใดแร่ชนิดใดในสภาพใดที่ได้ประกาศราคาครั้งหลังสุดต่ำกว่าหนึ่งพันบาทต่อหนึ่งเมตริกตันมีราคาเพิ่มขึ้นหรือลดลงจากราคาที่ได้ประกาศไว้นั้นเกินสามสิบบาทต่อหนึ่งเมตริกตัน ให้ประกาศใหม่ (ง)เมื่อใดแร่ชนิดใดในสภาพใดที่ได้ประกาศราคาครั้งหลังสุดตั้งแต่หนึ่งพันบาทขึ้นไปจนถึงหนึ่งหมื่นบาทต่อหนึ่งเมตริกตันมีราคาเพิ่มขึ้นหรือลดลงจากราคาที่ได้ประกาศไว้นั้นเกินห้าสิบบาทต่อหนึ่งเมตริกตันให้ประกาศใหม่ (จ)เมื่อใดแร่ชนิดใดในสภาพใดที่ได้ประกาศราคาครั้งหลังสุดสูงกว่าหนึ่งหมื่นบาทต่อหนึ่งเมตริกตันมีราคาเพิ่มขึ้นหรือลดลงจากราคาที่ได้ประกาศไว้นั้นเกินสี่ร้อยบาทต่อหนึ่งเมตริกตัน ให้ประกาศใหม่ ข้อ๓การกำหนดอัตราแลกเปลี่ยนเงินในการคำนวณราคาตลาดของแร่ ให้กำหนดดังนี้ อัตราแลกเปลี่ยนเงินที่มิใช่เงินตราไทยนั้นให้ถืออัตราตามค่าเสมอภาคของบาทเศษของหนึ่งสตางค์ให้ปัดทิ้ง ข้อ๔วิธีการควบคุมการชำระค่าภาคหลวงแร่ ให้กำหนดดังนี้ การชำระค่าภาคหลวงแร่ดีบุกให้เรียกเก็บตามส่วนเนื้อดีบุกที่แท้จริงโดยถือตามผลวิเคราะห์ของกรมทรัพยากรธรณี หรือของโรงถลุงดีบุกหรือสถาบันซึ่งกรมทรัพยากรธรณีเห็นชอบในการวิเคราะห์ ในกรณีที่ยังมิได้ทำการวิเคราะห์แร่ดีบุกให้ถือเกณฑ์ไว้ก่อนว่ามีเนื้อดีบุกเจ็ดสิบสองส่วนในร้อยส่วนเว้นแต่แร่ดีบุกรายใดที่กรมทรัพยากรธรณีออกหนังสือรับรองว่ามีเนื้อดีบุกไม่เกินห้าสิบส่วนในร้อยส่วนหรือไม่เกินสามสิบห้าส่วนในร้อยส่วนให้ถือเกณฑ์ไว้ก่อนว่าแร่ดีบุกรายนั้น ๆมีเนื้อดีบุกห้าสิบส่วนในร้อยส่วนหรือสามสิบห้าส่วนในร้อยส่วน แล้วแต่กรณี ให้ไว้ณ วันที่ ๒๑ กรกฎาคม พ.ศ. ๒๕๑๔ พจน์ สารสิน รัฐมนตรีว่าการกระทรวงพัฒนาการแห่งชาติ------------------------------------------------------------------------------------------------------หมายเหตุ:-เหตุผลในการประกาศใช้กฎกระทรวงฉบับนี้ คือ โดยที่วิธีการกำหนดราคาตลาดของแร่ การกำหนดอัตราแลกเงินในการคำนวณราคาตลาดของแร่และวิธีการควบคุมการชำระค่าภาคหลวงแร่ แต่เดิมยังไม่เหมาะสมกับสถานการณ์ปัจจุบันจึงจำเป็นต้องออกกฎกระทรวงฉบับนี้[รก.๒๕๑๔/๘๒/๔๕๖/๓ สิงหาคม ๒๕๑๔]